Baconkrise under opsejling i EU

Politik Eksklusivt for kunder

En global mangel på bacon kan blive en realitet, efterhånden som europæiske landmænd slår deres grisebestande ned på grund af de stigende foderpriser.



Det skriver Wall Street Journal.



Nye data fra EU viser, at grisebestanden er faldende med en "markant fart" i en trend, der også opleves i resten er verden, hvilket gør en global knaphed af svinekød og bacon uundgåelig, meddeler Storbritanniens griseorganisation.



"Den britiske organisation for svineavl har forudsagt, at der kan komme et fald på 10 pct. i svineproduktion i Europa og en stor prisstigning for forbrugerne," udtaler George Lyon, liberalt medlem af EU-parlamentet for Scotland til Wall Street Journal.



Mike Sloan, chef for den britiske organisation for svineavl, har advaret EU-parlamentet om, at et fald på 2 pct. i antallet af slagtede grise vil føre til en prisstigning på op til 10 pct. Organisationen vurderer, at antallet af slagtede grise kan falde med så meget som 10 pct., hvilket vil betyde en prisstigning på 50 pct. på bacon for europæiske forbrugere.



Indtil videre har detailhandlerne, der allerede er under pres på grund af vigende forbrug, undgået at hæve priserne i frygt for at kunderne skal blive væk. Det har i stedet sendt regningen til svineavlerne, der i flere tilfælde har måttet sælge deres svin med tab.



Det er den katastrofale høst i USA, Rusland og Brasilien, som følge af omfattende tørke, der har fået priserne på hvede og soja til at stige voldsomt og det giver sig udslag i højere foderpriser til grise.



Det får nu svineavlere til at skære ned på produktionen af svin, og det vil gøre bacon dyrere, efterhånden som færre og færre svin bliver slagtemodne.



/ritzau/FINANS



